O ***schottische***, ***schotis*** ou ***chotis***, entre outros nomes, é un tipo de composición e baile tradicional que se orixinou no século XIX e que aparentemente se orixinou en Bohemia.

Foi popular nos salóns de baile da época vitoriana como parte da moda do baile popular bohemio e deixou as súas pegadas na música folk de países e rexións do mundo, incluíndo Europa, América Latina e partes de Asia.

O paso básico *schottische* está formado por dous pasos laterais á esquerda e á dereita, seguidos dun xiro en catro pasos. En varios países, os pasos laterais e os xiros son substituídos por pasos de salto de *Strathspey*.

O *schottische* é considerado por *The Oxford Companion to Music* como unha especie de polca máis lenta, con orixe continental-europea.

Os *schottisches* bailados en Europa, onde se orixinaron, son diferentes de como se bailan nos Estados Unidos. A versión europea (ou continental), moitas veces chamada "***skoteesh***", adoita bailarse con música máis rápida e é bastante restrinxida nos seus movementos. A versión estadounidense adoita ser máis "aberta", coa primeira parte expresada por paseos, xiros individuais ou movementos similares, e a segunda parte máis frecuentemente expresada como un pivote próximo.

Terminoloxía
------------

O nome "*Schottisch*" é alemán e significa "escocés", pero, curiosamente, non se orixinou en Escocia, aínda que foi logo introducido alí como danza no mesmo século XIX. Estendeuse rapidamente a lugares de Arxentina, Finlandia, Francia, Italia, Noruega, Portugal, Brasil, España, Suecia, Dinamarca, México ou os Estados Unidos, entre outros Estados nación actuais. 

Na República Checa, actual Estado onde se sitúa a orixe probábel da danza, tamén era coñecida como "***Šotyš***". Báilase nas súas variantes folclóricas máis tradicionais como danza de exhibición, e tamén na escena *balfolk.*

É coñecido noutras linguas con outros nomes derivados, como ***chotis*** (termo aceptado en galego), ***schotis**,* ***schottis***, ***xote*** ou ***xótis**,* ***chotiça,*** ***shodish,*** ***sciortis**, **sciotzè**, **sòtis*** etc. e variantes da mesma música e danza como ***chamamé***, ***jenkka*** (***letkajenka**, **letkiss***)*,* o ***norteño*** mexicano, ou directamente como variacións da polca (***Bayrisch-Polka**,* ***polka tremblante*** ou *"**tramblanka**"* en Polonia, ***polca lenta*** en Chile etc.).

Orixes de difusión
------------------

 ***Schottische*** (**chotis**) en Madrid, agosto de 2017
A pesar do seu nome, o *Schottisch* non se orixinou en Escocia. Créese que a danza foi introducida nas illas británicas, onde se tornaron moi populares despois de fusionarse con outras variantes, desde a Europa continental arredor do século XIX.

En Alemaña e Austria, coñecéronse variantes como o ***Rheinländer*** ou o ***Bayrisch-Polka***. En Madrid, a danza converteuse no popular "chotis", un símbolo da cidade. Algunhas das melodías, como "Madrid, Madrid, Madrid" do compositor mexicano Agustín Lara, foron moi coñecidas, e os autores das zarzuelas crearon unha serie de novos chotis.

### Illas británicas e mundo anglosaxón

En Irlanda está intimamente relacionado co tipo de melodía *highland*, aínda que posúe proporcións máis altas de negras. O chamado *"schottische alemán"* ou só *"alemán"* (***Gearmáinis***) foi popular en Donegal e na diáspora irlandesa, especialmente Filadelfia. Tamén coñecido como "***barn***", é un baile a dúas mans con melodías que rematan cada frase de oito compases con tres negras lixeiramente acentuadas. No sur dos Estados Unidos a principios do século XX o schottische combinouse co *ragtime*; o *"**ragtime schottische**"* máis popular da época foi "Any Rags" de Thomas S. Allen en 1902. En Nova Orleans, a banda de Buddy Bolden e outros grupos de proto-*jazz* eran coñecidos por tocaren *schottisches*. En Australia houbo compositores destas danzas, como Christian Helleman e Henry Marsh.

En Escocia, o ***Highland Schottische*** combina elementos do *schottische* tradicional co *reel*, con dúas formas principais. Ambas teñen un ritmo parecido á polca, asociadas ás melodías "Brochan Lom" e "Laddie With the Plaidie". Na versión máis popular de céilidh, acompañada de exclamacións, o home sitúase á esquerda, a muller á dereita, e únense coas mans esquerdas, co brazo dereito do home no ombreiro da muller. Comezan con pasos de *Highland* antes de avanzar e pivotar, e rematan con saltos e xiros. Unha variante coñecida como ***peacock dance*** "danza do pavo real", popular en Argyll nos anos 1920 e 30, destacaba os pasos do home. Nunha versión simplificada non se require a unión de mans, pero os bailaríns sostéñense mutuamente co brazo ao redor da cintura.

### *Schottisch* en Iberoamérica

O *Schottisch* viaxou a Iberoamérica coas vagas migratorias europeas, onde foi adaptado e modificado de acordo coas tradicións locais. En México, por exemplo, é tocado en diferentes rexións, particularmente no norte do país (chamado *norteño*), con instrumentos tradicionais como o acordeón. En Arxentina, introducida por inmigrantes alemáns do Volga e derivado en *chotis* e *chamamé*, en Uruguai e en Chile, a danza foi introducida no século XIX e tamén foi adaptada á música local.

En Portugal, unha forma de *schottische* chamada *xoutiça,* *xote*, *xótis*, *chótis* ou ***pisadinha*** quedou moi estandarizada para exhibicións de folclore. As parellas, formando círculos de 4, 6 ou 8, danzan abrazadas e xirando en conxunto. Posteriormente, cruzan no centro do círculo e, após varios cruces, agrúpanse no centro. Todos os movementos son executados en parella, sen intercambiar de compañeiro.

No Brasil, o *xote* desenvolveuse en gran medida na zona nordeste, especialmente no Sertão, onde creou variacións como *baião* e *arrasta-pé*, que adoitan agruparse na denominación de *forró*. Todos estes ritmos son típicamente bailados por parellas, sendo xote o estilo de baile máis lento e sinxelo, no que a parella alterna pasos esquerda-esquerda-*hop*-dereita-dereita-*hop*.

### Galiza, *Schottish* e polcas

Aínda que Galiza non ten unha tradición específica do *Schottisch*, a presenza da polca é moi significativa no país. Diversas polcas, máis lentas ou máis animadas, tiveron ampla presenza música tradicional galega e de folk con numerosos grupos e artistas incorporando este ritmo nas súas composicións. Artistas e grupos tradicionais galegos, como Milladoiro, Luar na Lubre, Susana Seivane, Matto Congrio e moitos outros teñen nas súas discografías mostras de polcas, e o *Schottish* ou *polca lenta* é ás veces incluído en eventos temáticos de danza.

Notas
-----

1. ↑  "CHOTIS". *Etimologías de Chile - Diccionario que explica el origen de las palabras* (en castelán). Consultado o 2023-09-26.
2. ↑  Haid, Gerlinde (2005). *Oesterreichisches Musiklexikon*. Verlag der Österreichischen Akademie der Wissenschaften. ISBN 3-7001-3046-5.
3. ↑  "How to dance the Schottische". *www.freewheelers.org*. Consultado o 2023-09-27.
4. ↑  "Scottish folk dance: Strathspey & Tulloch". Consultado o 2023-09-26.
5. ↑  Scholes, Percy Alfred; Ward, John Owen (1970). *The Oxford companion to music*. Londres ; Nova York : Oxford University Press. ISBN 978-0-19-311306-0.
6. ↑  "antologie hudby". *www.antologiehudby.cz* (en checo). Consultado o 2023-09-27.
7. ↑  "chotis". *digalego.xunta.gal*.
8. ↑  "Dicionario". *Real Academia Galega*. Consultado o 2023-09-26.
9. ↑  "CHOTIS - Definición y sinónimos de chotis en el diccionario español". *educalingo.com* (en castelán). Consultado o 2023-09-27.
10. ↑  "Schottis i Turer (traditional Swedish folk dance)". Consultado o 2023-09-26.
11. ↑  "Xote: o que é essa dança e ritmo musical". *Significados* (en portugués). Consultado o 2023-09-26.
12. ↑  "Generalidades sobre as danças populares portuguesas". *Folclore.PT* (en portugués). 2021-03-02. Consultado o 2023-09-26.
13. ↑  "Fundación memoria del Chamamé". *www.fundacionmemoriadelchamame.com*. Consultado o 2023-09-26.
14. ↑  "Orchester Roberto Delgado - Letkiss" (en francés). 1964. Consultado o 2023-09-26.
15. ↑  "Los pasos de la polca: una alegre danza para celebrar la vida. - Marcando el Paso" (en castelán). 2023-02-19. Consultado o 2023-09-26.
16. ↑  "Schottische". *Britannica;*. Encyclopaedia Britannica.
17. ↑  "El Chotis madrileño". Madrid.es.
18. ↑  "zarzuela-operetta". *Turismo Madrid; esmadrid.com* (en inglés).
19. ↑  galichy (2020-01-28). "Chotis: the dance of Madrid". *JewishToledo and JewishSegovia* (en inglés). Consultado o 2023-09-27.
20. ↑  Vallely, F. (1999). *The Companion to Traditional Irish Music*. New York University Press: New York, pp. 187–188, 330
21. ↑  "Highland Schottische". Consultado o 2023-09-27.
22. ↑  Pell, Merié Ellen (2005). *Música y bailes populares de las regiones de México*. Editorial Trillas.
23. ↑  González Rodríguez, Juan Pablo (2005). "Historia social de la música popular en Chile, 1890-1950 /". *descubridor.academia.cl* (en Spanish). Consultado o 2023-09-26.
24. ↑  "Como se escreve xote ou Chote?". *vocepergunta.com*. Consultado o 2023-09-27.
25. ↑  "Aula de Xote -- Professores Bruno Dias e Luciana Cavalcanti". Consultado o 2023-09-27.
26. ↑  Fernández de Rota, Anxo (2003). *Historia da música galega*. Editorial Galaxia. ISBN 978-8482885995.
27. ↑  "pezas; polcas". *Folkotecagalega.gal*.
28. ↑  "Baile Assalto de dezembro". *Folque*. 2016-12-02. Consultado o 2023-09-26.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Schottische Modificar a ligazón no Wikidata*** |

Partitura de ***Schottisch*** bávaro.
### Outros artigos

* Baile
* *Céilidh*
* Danza
* *Écossaise*
* Polca
* *Scotch snap*

### Ligazóns externas

* "Schottische". *Encyclopædia Britannica* (11ª ed.). 1911.
* |  |  |
| --- | --- |
|  | A Galipedia ten un portal sobre: ***Música*** |

Schottische within traditional dances of the County of Nice (France) Condado de Niza.

* How to Dance the Schottische including a short history Pasos simples da danza, en inglés.
* Description and Pictures from the 1939 book "Cowboy Dances" by Lloyd Shaw Imaxes e descrición
* *Beadle's Dime Ball-Room Companion and Guide to Dancing*. Nova York, Beadle and Company 1839, copia na Library of Congress

|  |  |
| --- | --- |
| Control de autoridades | 
* Wd: Q329385
* GEC: 0151899
* GND: 4179942-2
* JSTOR: schottische
* NKC: ph224473

 |